മുരളീധരന്റെ ഖേദം സ്വാഗതം ചെയ്യുന്നു, പരാതിയില് നിന്ന് പിന്നോട്ടില്ല ആര്യാ രാജേന്ദ്രന് അപകീര്ത്തി പരാമര്ശത്തില് കെ മുരളീധരനെതിരായ നിയമ നടപടികളുമായി മുന്നോട്ടുപോകുമെന്ന് മേയര് ആര്യാ രാജേന്ദ്രന്. തെറ്റ് തിരിച്ചറിഞ്ഞ് ഖേദം പ്രകടിപ്പിച്ചതിനെ ആ രീതിയില് തന്നെ സ്വീകരിക്കുന്നു. എന്നാല് നിയമപരമായി നല്കിയിട്ടുള്ള പരാതിയുമായി മുന്നോട്ടുപോകാന് തന്നെയാണ് തീരുമാനമെന്നും ആര്യാ രാജേന്ദ്രന് വ്യക്തമാക്കി. കെ മുരളീധരനെയോ മറ്റാരെയെങ്കിലുമോ തന്റെ പക്വത അളക്കുന്നതിനായി നിയമിച്ചിട്ടില്ലെന്നും മേയര് കൂട്ടിച്ചേര്ത്തു. എന്റെ പ്രവര്ത്തിയില് നിന്നാണ് എന്റെ പക്വത തീരുമാനിക്കേണ്ടത്. അതിന് സമയമായിട്ടില്ല. ഈ ഭരണ സമിതി ചുമതലയേറ്റതിന് ശേഷം നിരവധി പ്രവര്ത്തനങ്ങള് കോര്പ്പറേഷന് ഏറ്റെടുത്തിട്ടുണ്ട്. അതൊന്നും മേയറുടെ പ്രത്യേക കഴിവുകൊണ്ടൊന്നുമല്ല. എന്തെങ്കിലും പ്രത്യേക കഴിവുള്ളതുകൊണ്ടാണ് ഞാന് മേയറായതെന്നും കരുതുന്നില്ല. ഇവിടെ ആര് മേയറായി വന്നാലും മുന്നോട്ടുപോകാനുള്ള ഒരു സംവിധാനം ഇവിടെയുണ്ട്. ആ സംവിധാനത്തിന്റെ ഭാഗമായിട്ടാണ് എല്ലാവരും പ്രവര്ത്തിക്കുന്നത്. ഇടതുപക്ഷ പ്രസ്ഥാനം ഉയര്ത്തിക്കാണിക്കുന്ന നയത്തിന്റെ ഭാഗമായി തീരുമാനങ്ങളെടുക്കാനുള്ള രാഷ്ട്രീയ ബോധം എനിക്കുണ്ട്, അതിന്റെ അടിസ്ഥാനത്തില് തീരുമാനങ്ങളെടുക്കുന്നുമുണ്ട്. ആരുതന്നെയായാലും യുവജനങ്ങളുടെയും വിദ്യാര്ത്ഥികളുടെയും സ്ത്രീകളുടെയും പക്വത തീരുമാനിക്കേതില്ല. ഞാന് വളര്ന്നുവന്നത് വിദ്യാര്ത്ഥി രാഷ്ട്രീയത്തില് നിന്നാണ്. രാഷ്ട്രീയത്തില് ഞാന് പ്രതിനിധീകരിക്കുന്നത് വിദ്യാര്ത്ഥികളെയും യുവജനങ്ങളെയും സ്ത്രീകളെയുമാണ്. അതുകൊണ്ട് തന്നെ ആ വിഭാഗങ്ങളില്പ്പെടുന്ന എല്ലാവരുടെയും പക്വത അളക്കുന്ന അളവുകോലായി മാറാന് ആരെയും അനുവദിക്കില്ലെന്ന് സമൂഹം ഇതിനകം തെളിയിച്ചുകഴിഞ്ഞതാണെന്നും ആര്യാ രാജേന്ദ്രന് മാധ്യമങ്ങളോട് പറഞ്ഞു. സ്ത്രീത്വത്തെ അപമാനിക്കുന്നതും, ദ്വയാര്ത്ഥമുള്ള ലെെംഗിക ചുവയുള്ളതുമായ പരാമര്ശങ്ങളാണ് മുരളീധരന് പൊതുവേദിയില് വെച്ച് തനിക്കെതിരെ നടത്തിയതെന്ന് ആര്യാ രാജേന്ദ്രന് മ്യൂസിയം പൊലീസില് നല്കിയ പരാതിയില് പറയുന്നത്. പരാതിയില് കേസ് എടുക്കാനാണ് പൊലീസിന് ലഭിച്ചിരിക്കുന്ന നിയമോപദേശം.